SL Uradni list Evropske unije L 87/142

DELEGIRANA UREDBA KOMISIJE (EU) 2017/572

z dne 2. junija 2016

o dopolnitvi Uredbe (EU) No 600/2014 Evropskega Parlamenta in Sveta o trgih finančnih instrumentov v zvezi z regulativnimi tehničnimi standardi o podrobni določitvi zagotavljanja podatkov o preglednosti pred trgovanjem in po njem ter ravni razdruževanja podatkov za objavo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) No 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (1), in zlasti tretjega pododstavka člena 12(2) Uredbe,

ob upoštevanju naslednjega:

(1) da se zmanjšajo stroški, ki jih imajo udeleženci na trgu v zvezi s pridobivanjem podatkov, Uredba (EU) št. 600/2014 določa, da morajo biti podatki o preglednosti pred trgovanjem in po njem javnosti na voljo posamezno za ločene podatke. Treba je določiti raven razdruževanja glede na to, katera mesta bi morala nuditi podatke. Glede na povpraševanje po takih podatkih, izpričano pri drugih zainteresiranih straneh, bi morali upravljavci trga in investicijska podjetja, ki upravljajo mesto trgovanja, podatke razdruževati po razredih finančnih instrumentov, državi izdaje, valuti, v kateri se trguje s finančnim instrumentom, in glede na to, ali podatki izvirajo iz predvidenih dnevnih dražb ali kontinuiranega trgovanja.

(2) Da bi zagotovili, da se podatki pred trgovanjem in po njem ustrezno ujemajo s povpraševanjem s strani udeležencev na trgu, bi morali upravljavci trga in investicijska podjetja, ki upravljajo mesto trgovanja, na razumni komercialni podlagi nuditi kakršno koli kombinacijo meril za razdruževanje.

(3) Pri nekaterih finančnih instrumentih, kot so izvedeni finančni instrumenti, morda ni vedno mogoče nedvoumno določiti razreda finančnih instrumentov, v katerega spada navedeni instrument, saj je določitev razreda finančnih instrumentov odvisna od tega, katere značilnosti finančnih instrumentov se štejejo za odločilne. Prav tako morda ni vedno mogoče nedvoumno določiti drugih meril, ki jih kakšna vrsta podatkov izpolnjuje. Da bi zagotovili, da udeleženci na trgu, ki pridobivajo podatke, pridobijo dosleden sklop podatkov, je treba od upravljavcev trga ali investicijskih podjetij, ki upravljajo mesto trgovanja, zahtevati, da v primerih, v katerih meril za razdruževanje ni mogoče uporabiti na nedvoumen način, določijo, katera merila naj bi izpolnjeval finančni instrument ali vrsta podatkov.

(4) Zaradi doslednosti in za zagotavljanje nemotenega delovanja finančnih trgov je nujno, da se določbe iz te uredbe in določbe iz Uredbe (EU) št. 600/2014 uporabljajo od istega datuma.

(5) Ta uredba temelji na osnutkih regulativnih tehničnih standardov, ki jih je Komisiji predložil Evropski organ za vrednostne papirje in trge (ESMA).

(6) ESMA je o osnutkih regulativnih tehničnih standardov, na katerih temelji ta uredba, opravila javna posvetovanja, analizirala morebitne z njimi povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2) –

SPREJELA NASLEDNJO UREDBO:

Člen 1

Zagotavljanje podatkov o preglednosti pred trgovanjem in po njem

1. Upravljavec trga ali investicijsko podjetje, ki upravlja mesto trgovanja, na zahtevo da informacije, objavljene v skladu s členi 3, 4 in od 6 do 11 Uredbe (EU) št. 600/2014, na razpolago javnosti, tako da podatke o preglednosti pred trgovanjem in po njem nudi ločeno, v skladu z naslednjimi merili:

(a) narava razreda finančnih instrumentov: (i) delnice; (ii) potrdila o lastništvu, investicijski sklad, s katerim se trguje na borzi, potrdila in drugi podobni finančni instrumenti iz člena 3 Uredbe (EU) št. 600/2014; (iii) obveznice in strukturirani finančni produkti; (iv) emisijski kuponi; (v) izvedeni finančni instrumenti;

(b) država izdaje pri delnicah in državnih vrednostnih papirjih;

(c) valuta, v kateri se trguje s finančnim instrumentom;

(d) predvidene dnevne dražbe za razliko od kontinuiranega trgovanja.

2. Izvedeni finančni instrumenti iz točke (a)(v) se razdružijo v skladu z naslednjimi merili:

(a) lastniški izvedeni finančni instrumenti;

(b) obrestni izvedeni finančni instrumenti;

(c) kreditni izvedeni finančni instrumenti;

(d) valutni izvedeni finančni instrumenti;

(e) izvedeni finančni instrumenti na blago in finančni instrumenti za pravice do emisij;

(f) drugi izvedeni finančni instrumenti.

3. Če meril za razdruževanje iz odstavkov 1 in 2 ni mogoče uporabiti na nedvoumen način, upravljavec trga ali investicijsko podjetje, ki upravlja mesto trgovanja, določi, katera merila izpolnjuje finančni instrument.

4. Upravljavec trga ali investicijsko podjetje, ki upravlja mesto trgovanja, merila iz odstavkov 1 in 2 na zahtevo uporabi v kakršni koli kombinaciji.

5. Poleg nudenja podatkov v skladu z odstavkoma 1 in 2 lahko upravljavec trga ali investicijsko podjetje, ki upravlja mesto trgovanja, nudi tudi podatke v svežnjih.

Člen 2

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od datuma iz drugega odstavka člena 55 Uredbe (EU) št. 600/2014.

Ta uredba je v celoti zavezujoča in se neposredno uporablja v vseh državah članicah. V Bruslju, 2. junija 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 84.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).